"Nibqa' ngħożż esperjenzi meta persuna tkun se tmut f'idejk u jirnexxielha ssalva" Simon Schembri se jkun qiegħed jirtira bħala uffiċjal tal-pulizija wara 25 sena servizz fil-Korp Miktub minn Maria Azzopardi It-Tlieta li għadda kienet l-aħħar ġurnata fejn is-Surġent Simon Schembri daħal għax-xogħol hekk kif se jkun qiegħed jibda tliet xhur termination leave u b'dan il-mod kif jgħaddu dawn it-tliet xhur se jkun qiegħed jirtira bħala uffiċjal tal-pulizija wara 25 sena servizz fi ħdan il-Korp. Fl-isfond ta' dan, meta ġie mistoqsi għal kumment minn dan is-sit, Schembri qal li dawn il-25 sena jfissru ħajja ta' persuna li għexet familja. Huwa qal: "Sodisfatt li wasalt fejn wasalt u rnexxieli nispiċċa l-25 sena. Kuntent ħafna li rnexxieli nagħmilhom għax bl-affarijiet kollha li ġraw ġewwa ħajti f'dawn l-aħħar sentejn speċjalment ma kontx ngħid li se jirnexxieli nagħmilhom imma kienet sfida wkoll li fl-aħħar mill-aħħar irnexxieli." Semma kif kien hemm ħafna mumenti sbieħ matul il-karriera. "Kien hemm ħafna mumenti sbieħ meta tgħin lill-proxxmu jew issalva ħajja ta' xi ħadd. Dak huwa l-aħjar tal-ġurnata. Hemmhekk tassew tħossok ferħan ħafna li għamilt xi ħaġa pożittiva għal ħaddiehor." Mistoqsi dwar xi esperjenzi li kellu matul il-karriera li se jibqa' jgħożż huwa qal li kellu bosta minn dawn. "Fost l-aktar li tgħożż huwa meta jkollok lil xi ħadd ikun se jmut f'idejk u jirnexxielu jsalva. Mort fuq ħafna aċċidenti u tgħid 'dawn mhux għal magħna' mbagħad tisma' mill-isptar jew immur l-isptar u jgħidulek li dik il-persuna bis-saħħa tiegħek irnexxielha ssalva. Meta tisma' hekk timtela b'kuraġġ enormi." Filwaqt li ħajjar biex aktar persuni jagħżlu din il-karriera, huwa qal: "Il-Pulizija mhux qiegħed hemm biex iħarrek jew jinvestiga biss imma anke biex jgħin lill-poplu wkoll fl-aħħar mill-aħħar. Tgħin lil kull min issib li għandu bżonn anke sempliċement issib anzjana f'nofs tat-triq u tkun f'paniku għax għandha puncture u tgħinha biex tbiddlu. Forsi tkun qbiżt ftit il-limitu ta' pulizija imma lilha tkun qed tgħinha u tkun ratek anġlu." F'Mejju tal-2018, Schembri sofra ġrieħi serji f'inċident tat-traffiku kważi fatali waqt li kien fuq xogħol wara li kien ipprova jwaqqaf lil Liam Debono ta' 17-il sena li allegatament kien qed isuq Mercedes mingħajr liċenzja u seat belt. F'kummenti ma' dan il-ġurnal sentejn wara li seħħ l-inċident huwa qal li minkejja dak li ġara għandu motivazzjoni kbira u jħares lejn il-ħajja fil-pożittiv għax il-ħajja hija sabiħa wisq. Kien qal kif it-traġedja li għadda minnha sservi biex in-nies jirriflettu dwar il-fatt kemm kollox jista' jinbidel f'sekonda u li lkoll kemm aħna għandna napprezzaw kull nifs li nieħdu. Bintu, Leah Schembri, qalet li matul dawn is-snin kien hemm mumenti ta' daħk, ferħ iżda wkoll mumenti negattivi. Osservat kif sfortunatament, missierha kellu jispiċċa s-servizz tiegħu bi traġedja li tant ħalliet impatt fuq ħajtu. Madankollu qalet li tinsab kburija li b'dan kollu huwa sar raġel aktar b'saħħtu. Qalet kif f'dawn il-25 sena jsalva l-ħajjiet u jgħin lil ħaddiehor, fuq kollox sar pazjent huwa stess u spiċċa jiġġieled għal ħajtu. Żiedet tgħid li pajjiżna żgur għandu bżonn iktar nies bħalu għax kien jagħti l-almu tiegħu biex jaqdi lill-pajjiż u jgħin lin-nies b'qalbu kollha. Temmet tgħid li t-traġedja li għaddew minnha għenithom jindunaw kemm huwa importanti li jgawdu kull mument li għandhom flimkien.